
ՈՒՍԱՆՈՂԱԿԱՆ ԱՌԱՋԻՆ ԴԱՏԱԽԱՂ-ՄՐՑՈՒՅԹ

ՄՐՑՈՒՅԹԻ ԽՆԴԻՐ
ԴԱՏԱԿԱՆ ԳՈՐԾ 

I. ԳՈՐԾԻ ՆԱԽԱՊԱՏՄՈՒԹՅՈՒՆ ԵՎ ԷԱԿԱՆ ՆՇԱՆԱԿՈՒԹՅՈՒՆ ՈՒՆԵՑՈՂ ՓԱՍՏԵՐ[footnoteRef:1]. [1:  Խնդրում առկա փաստերը հաստատված են, ճիշտ են, իսկ խնդրի փաստերից դուրս այլ էական նշանակություն ունեցող փաստեր առկա չեն։] 

1. «Զորաշեն» համայնքի (այսուհետ՝ նաև Համայնք) ավագանին 2019 թվականի մայիսի 20-ին թիվ 17-Ն որոշմամբ թույլտվություն է տվել համայնքի սեփականություն հանդիսացող Մաշտոցի փողոցի 11 հասցեում գտնվող 2 հա մակերեսով հասարակական կառուցապատման գործառնական նշանակության հողամասն (այսուհետ՝ հողամաս) օտարել աճուրդային կարգով՝ մեկնարկային գինը սահմանելով 50,000,000 (հիսուն միլիոն) ՀՀ դրամ։
2. Համայնքի ղեկավարի 2019 թվականի հունիսի 11-ի «Աճուրդ անցկացնելու մասին» թիվ 50-Ա որոշմամբ աճուրդի անցկացման օր է նշանակվել 2019 թվականի հուլիսի 13-ը։ Աճուրդին մասնակցելու հայտ են ներկայացրել 4 ֆիզիկական անձինք, որոնցից վերջինը՝ 2019 թվականի հուլիսի 12-ին։
3. 2019 թվականի հուլիսի 13-ի թիվ 5 արձանագրության համաձայն՝ աճուրդին մասնակցել է 3 մասնակից, և ներկա են գտնվել ևս 5-ը։ Աճուրդային քայլի չափը սահմանվել է 100,000 (հարյուր հազար) ՀՀ դրամ։ Ընդ որում, չորրորդ մասնակցին՝ Վարազդատ Մելիքբեկյանին աճուրդային հանձնաժողովը չի թույլատրել մասնակցել աճուրդին այն պատճառաբանությամբ, որ վերջինս աճուրդի օրը ներկայացել է ժամը 10։03-ին, մինչդեռ աճուրդի մեկնարկը նշանակված է եղել ժամը 10։00-ին։ 
4. Վարազդատ Մելիքբեկյանը նույն օրը ֆեյսբուք սոցիալական ցանցում տեսանյութ է հրապարակել, որտեղ զայրույթով հայտնել է տեղի ունեցածի մասին՝ նշելով.«Ես մեծահարուստ եմ, եկել եմ իմ հայրենիքում ներդրում կատարելու, բայց, ինչպես հասկացա, ծանոթ-բարեկամով է ամեն ինչ. մի քանի րոպե ուշանալու համար թույլ չտվեցին աճուրդին մասնակցեմ, մինչդեռ ես պատրաստ էի այդ հողի համար վճարել 65,000,000 ՀՀ դրամ»։
5. Ըստ աճուրդի արձանագրության՝ աճուրդում առաջարկված առավելագույն (վաճառքի) գինը կազմել է 50,100,000 (հիսուն միլիոն հարյուր հազար) ՀՀ դրամ և հաղթող է ճանաչվել Արմենակ Ժրաջյանը, ով հանդիսացել է Համայնքի ավագանու անդամ։ Աճուրդից հետո մի շարք զանգվածային լրատվության միջոցներով հրապարակումներ են տարածվել այն մասին, որ Արմենակ Ժրաջյանը Համայնքի ղեկավարի մտերիմ ընկերն է։
6. 2019 թվականի հուլիսի 28-ին Արմենակ Ժրաջյանը վճարել է հողամասի գինը՝ 50,100,000 ՀՀ դրամի չափով, և նույն թվականի հուլիսի 30-ին Համայնքի և Արմենակ Ժրաջյանի միջև կնքվել է անշարժ գույքի վաճառքի պայմանագիր, որը վավերացվել է նոտարական կարգով։ 
7. 2019 թվականի օգոստոսի 1-ին Արմենակ Ժրաջյանի անվամբ կատարվել է սեփականության իրավունքի պետական գրանցում` թիվ 01-001-001-201 կադաստրային ծածկագրով։
8. 2020 թվականին «Զորաշեն» համայնքում իրականացված իրավական հսկողության շրջանակներում մարզպետարանի կողմից ուսումնասիրվել են համայնքային սեփականություն հանդիսացող գույքի օտարման վերաբերյալ 2019 թվականին ընդունված իրավական ակտերը, այդ թվում՝ սույն գործով վիճարկվող հողամասի օտարմանն առնչվող փաստաթղթերը։
9. 2021 թվականի փետրվարի 15-ին ՀՀ գլխավոր դատախազությունը (այսուհետ՝ Դատախազություն) համայնքային սեփականություն հանդիսացող հողամասերի օտարման օրինականության վերաբերյալ իրականացվող ուսումնասիրության շրջանակներում մարզպետարանից պահանջել է 2019-2020 թվականներին իրականացված իրավական հսկողության նյութերը։ 
10. 2021 թվականին Դատախազությանը փոխանցված նյութերին կից ցանկում ներառված է եղել նաև վիճելի հողամասի օտարման վերաբերյալ գրառում՝ նշելով հողամասի հասցեն, մակերեսը, օտարման ամսաթիվը և վաճառքի գինը, սակայն աճուրդի անցկացման ընթացակարգին վերաբերող փաստաթղթերը Դատախազությանը չեն տրամադրվել։
11. 2025 թվականի ապրիլի 1-ին Դատախազությունը  սկսել է 2017-2024 թվականներին Հայաստանի Հանրապետության համայնքի սեփականություն հանդիսացող հողամասերի օտարման գործարքների ընդհանուր ուսումնասիրություն։
12. Դատախազությունը ուսումնասիրության շրջանակներում՝ պետական (համայնքային) շահերի պաշտպանության հայց հարուցելու բացառիկ դեպքերի առկայությունը պարզելու նպատակով պահանջել և ստացել է Համայնքապետարանից, ՀՀ կադաստրի կոմիտեից և մարզպետարանից համապատասխան իրավական ակտեր, փաստաթղթեր և այլ տեղեկություններ։ 
13. Դատախազությունը 2025 թվականի հուլիսի 20-ին թիվ 20/07-2025 գրությամբ դիմել է Համայնքապետարանին՝ առաջարկելով դատարան հայց ներկայացնել՝ 2019 թվականի հուլիսի 30-ին «Զորաշեն» համայնքի և Արմենակ Ժրաջյանի միջև կնքված պայմանագրի հետևանքով առաջացած համայնքային շահերի մի շարք խախտումները վերացնելու համար։ 
14. 2025 թվականի օգոստոսի 2-ին Համայնքի ղեկավարը Համայնքի ավագանու հերթական նիստի ժամանակ բանավոր կերպով հայտնում է ներկայացված գրության մասին, որն արտացոլված է ավագանու նիստի արձանագրության մեջ։
15. 2025 թվականի սեպտեմբերի 1-ին Համայնքի ավագանին հայցադիմում է ներկայացնում ՀՀ վարչական դատարան՝ խնդրելով անվավեր ճանաչել Համայնքի ղեկավարի 2019 թվականի հունիսի 11-ի թիվ 50-Ա որոշումը, և որպես հետևանք՝ անվավեր ճանաչել 2019 թվականի հուլիսի 13-ին կայացած աճուրդը, 2019 թվականի հուլիսի 30-ին կնքված անշարժ գույքի աճուրդային վաճառքի պայմանագիրը, ինչպես նաև 2019 թվականի օգոստոսի 1-ին թիվ 01-001-001-201 կադաստրային ծածկագրով անշարժ գույքի նկատմամբ Արմենակ Ժրաջյանի սեփականության իրավունքի պետական գրանցումը։ 
16. Հայցադիմումի իրավական հիմքում Համայնքի ավագանին, վկայակոչելով «Տեղական ինքնակառավարման մասին» օրենքի, «Վարչարարության հիմունքների և վարչական վարույթի մասին» օրենքի և Վարչական դատավարության օրենսգրքի դրույթները, գտնում է, որ այս գործը ենթակա է Վարչական դատարանի քննությանը, որովհետև Համայնքի ղեկավարի 2019 թվականի հունիսի 11-ի թիվ 50-Ա որոշումն ընդունվել է հանրային իրավունքի ոլորտում, հանրային-իշխանական լիազորություններ ունեցող տեղական ինքնակառավարման մարմնի կողմից իր լիազորությունների իրականացման կապակցությամբ։
17. Վարչական դատարանը, ղեկավարվելով Վարչական դատավարության օրենսգրքի 80-րդ հոդվածի 1-ին մասի 4-րդ կետով, 2025 թվականի սեպտեմբերի 10-ին Համայնքի ավագանու ներկայացրած հայցադիմումի վարույթ ընդունումը մերժում է այն հիմնավորմամբ, որ հայցադիմումը ներկայացրել է դրա իրավունքն ակնհայտորեն չունեցող անձը՝ արձանագրելով, որ Համայնքի ավագանին տվյալ պահանջներով դատարան դիմելու առաջնային իրավասություն ունեցող սուբյեկտ չէ։
18. Դատախազությունը, դատական իշխանության պաշտոնական կայքէջից (datalex.am) իմանալով հայցադիմումի վարույթ ընդունելը մերժելու որոշման մասին, 2026 թվականի սեպտեմբերի 11-ին հայցադիմում է ներկայացնում ՀՀ հակակոռուպցիոն դատարան ընդդեմ Համայնքի և Արմենակ Ժրաջյանի: Հայցադիմումին կից, ի թիվս այլ փաստաթղթերի, ներկայացվել է Դատախազության կողմից 2025 թվականին ձեռք բերված փորձագիտական եզրակացության բնօրինակը, որի համաձայն՝ հողամասի շուկայական արժեքը 2019 թվականի դրությամբ կազմել է 100,000,000 (հարյուր միլիոն) ՀՀ դրամ։

II. ԴԱՏԱԽԱԶՈՒԹՅԱՆ ԿՈՂՄԻՑ ՀԱՐՈՒՑՎԱԾ ՀԱՅՑԻ ՀԻՄՔՆ ՈՒ ԱՌԱՐԿԱՆ.
19. Դատախազությունը, ՀՀ հակակոռուպցիոն դատարան ներկայացված հայցադիմումով պահանջել է անվավեր ճանաչել 2019 թվականի հուլիսի 13-ին կայացված աճուրդը և որպես հետևանք՝ անվավեր ճանաչել 2019 թվականի հուլիսի 30-ին կնքված հողամասի աճուրդային վաճառքի պայմանագիրը և 2019 թվականի օգոստոսի 1-ին 01-001-001-201 կադաստրային ծածկագրով հողամասի նկատմամբ կատարված սեփականության իրավունքի պետական գրանցումը։ Դատախազության դիրքորոշման հիմքում ընկած են հետևյալ հիմնավորումները.
ա)  Դատախազությունը, վկայակոչելով «Դատախազության մասին» օրենքի 29-րդ հոդվածը, պնդում է, որ առկա է համայնքային շահի խախտում և վերջինս ունի ՀՀ հակակոռուպցիոն դատարան դիմելու՝ քաղաքացիական դատավարության կարգով համայնքի գույքային շահերի պաշտպանության հայցի հարուցման իրավունք,
բ) հայցադիմումը ներկայացրել է հայցային վաղեմության ժամկետի ընթացքում՝ հաշվի առնելով իր կողմից համայնքային շահերի խախտման փաստի մասին իմանալու ժամանակը, և
գ) գտնում է, որ 2019 թվականի հուլիսի 13-ին կայացված աճուրդը անցկացվել է օրենքներով սահմանված ընթացակարգերի խախտմամբ, աճուրդի արդյունքում պայմանագիրը նույնպես կնքվել է օրենքների պահանջների խախտմամբ, որի արդյունքում ոտնահարվել են համայնքի գույքային շահերը։ 

III. ՊԱՏԱՍԽԱՆՈՂ ԱՐՄԵՆԱԿ ԺՐԱՋՅԱՆԻ ԴԻՐՔՈՐՈՇՄԱՆ ՀԱԿԻՐՃ ԲՈՎԱՆԴԱԿՈՒԹՅՈՒՆԸ.
20. ՀՀ հակակոռուպցիոն դատարանը 2026 թվականի սեպտեմբերի 20-ին վարույթ է ընդունում ՀՀ գլխավոր դատախազության ներկայացրած հայցադիմումը։ Պատասխանող Արմենակ Ժրաջյանի ներկայացուցիչները 2026 թվականի հոկտեմբերի 1-ին ՀՀ հակակոռուպցիոն դատարան են ներկայացնում հայցադիմումի պատասխան։ Պատասխանի հիմքում ընկած են հետևյալ պնդումները.
ա) Դատախազությունն իրավունք չուներ Համայնքի գույքային շահերի պաշտպանության հայց ներկայացնելու ՀՀ հակակոռուպցիոն դատարան, քանի որ նման հայց ներկայացնելու իրավունքը պատկանում էր Համայնքին, 
բ) վկայակոչելով Քաղաքացիական օրենսգրքի դրույթները՝ միջնորդում են հայցադիմումը վաղեմության ժամկետներն անցած լինելու հիմքով հայցը մերժել, 
գ) գտնում են, որ աճուրդն անցկացվել է օրենքով սահմանված ընթացակարգի պահպանմամբ, և չեն խախտվել ո՛չ աճուրդի անցկացման, ո՛չ էլ պայմանագրի կնքման վերաբերյալ իրավական կարգավորումների պահանջները։


IV. ՊԱՏԱՍԽԱՆՈՂ «ԶՈՐԱՇԵՆ» ՀԱՄԱՅՆՔԻ ԴԻՐՔՈՐՈՇՈՒՄԸ. 
21. Համայնքը, պատշաճ ծանուցված լինելով հայցադիմումը վարույթ ընդունելու մասին որոշման վերաբերյալ, չի ներկայացրել հայցադիմումի պատասխան։
22. Համայնքը ներկայացրել է գործը իր բացակայությամբ՝ ներկայացված փաստաթղթերի և նյութերի հիման վրա քննելու վերաբերյալ միջնորդություն՝ հիմքում դնելով ՀՀ քաղաքացիական դատավարության օրենսգրքի 147-րդ հոդվածի 1-ին մասը։

V. ԳՈՐԾԻ ՔՆՆՈՒԹՅՈՒՆ.
23. ՀՀ հակակոռուպցիոն դատարանը նախնական դատական նիստը նշանակել է 2026 թվականի հոկտեմբերի 31-ին՝ ժամը 11։00-ին

